作者:於鵠
標題:出塞
內容:蔥嶺秋塵起，全軍取月支。山川引行陣，蕃漢列旌旗。轉戰疲兵少，孤城外救遲。邊人逢聖代，不見偃戈時。微雪軍將出，吹笳天未明。觀兵登古戍，斬將對雙旌。分陣瞻山勢，潛兵制馬鳴。如今青史上，已有滅胡名。單於驕愛獵，放火到軍城。乘月調新馬，防秋置遠營。空山朱戟影，寒磧鐵衣聲。度水逢胡說，沙陰有伏兵。